钦定古今图书集成/明伦汇编/官常典/第507卷 > 符昭寿
## 钦定古今图书集成/明伦汇编/官常典/第507卷 > 符昭寿

按《宋史符彦卿传》：“彦卿次子昭寿，初补供奉官，开宝
七年，改西京作坊副使，历迁六宅副使，领兰州刺史。
雍熙二年冬，命与刘知信护镇州屯兵，会遣将北征，
又与知信为押队都监，转尚食使，真拜光州刺史。端
拱二年，知洪州。淳化四年，改定州。咸平初，迁凤州团
练使、益州钤辖。昭寿以贵家子日事游宴，简倨自恣”，
常纱帽素氅衣，偃息后圃。不理戎务，有所裁决，即令
家人传道。多集锦工，就廨舍织纤丽绮帛，每有所须，
取给于市，馀半岁方给其直，又令部曲私邀取之。广
籴黍稻，未及成熟者亦取之，悉贮寺观中。久之捐败，
即勒道释偿之，纵其下凌忽军校。剑南自李顺平后，
人心汹汹，知州牛冕缓弛无政，昭寿又不能御，军人
皆愤怨。神卫卒赵延顺等八人谋欲害昭寿，未敢发。
三年正旦，中使自峨眉山还京，昭寿戒驭吏具鞍马
将送之。延顺等悉解厩中马缰，奔逸庭下，阳逐諠呼
登厅，执昭寿杀之，并杀二仆，据甲仗库取兵器。都监
王泽闻之，急召本军都虞候王均率兵擒捕，延顺左
执昭寿首，右操剑，徬徨无所。适卒见均至，即与众推
均为帅，合骁猛威武兵为乱。牛冕洎转运使张适奔
汉州。是秋，官兵讨平之。见《雷有终传》。昭寿子承谅。